ኤጀንሲው የአዲስ አበባ ከተማ ደረቅ ቆሻሻን የሚያነሱ 20 መኪኖች ገዛ
የአዲስአበባ ከተማ ደረቅ ቆሻሻን ሙሉ በሙሉ ለማንሳት የሚስችሉ በ105 ሚሊየን ብር የ20 መኪኖች ግዥ መፈጸሙን የከተማዋ የጽዳት አስተዳደር ኤጀንሲ ገለጸ፡፡የከተማዋ የጽዳት አስተዳደር ኤጀንሲ ዋና ስራ አስኪያጅ አቶ ዳዊት አየለ ለዋልታ እንደገለጹት፤ ዘመናዊ መኪኖቹ የደረቅ ቆሻሻ አወጋገድን በማዘመን ከገንዳ ማጠራቀም ስራዓት በከፊል ወደ ተጣራ ሂደት የሚያሸጋግሩ ናቸው ፡፡ከነዚህ መኪኖች መካከል አሥሩ በአንድ ጊዜ 100 ሜትር ኩብ ደረቅ ቆሻሻን በማመቅ  በገንዳ የ13 ጊዜ ምልልስ ይጠይቅ የነበረውን ሂደት የሚስቀሩ ሲሆኑ አስሩ ደግሞ በሌሊት የአሰፓልት መንገዶችን የሚያጸዱ መሆናቸውን አብራርተዋል ፡፡አዲስ የተገዙት 20 መኪኖች በመጭው ሳምንት በይፋ ወደስራ ሲገቡ በከተማዋ ሁሉም ክፈለ ከተሞች ቆሻሻን በገንዳ አጠራቅሞ የማስወገድ ሂደትን ሙሉ በሙሉ እንደሚያስቀሩ አስታውቀዋል፡፡ይህም በቀን ከከተማዋ ከሚመረተው 1ሺህ ሜትርኩብ የደረቅ ቆሻሻን በማንሳት በ2012 ከተማዋን ጽዱና ውብ የአፍሪካ ሞዴል ከተማ ለማድረግ የተያዘውን ራዕይ ለማሳካት ትልቅ አቅም መሆኑን አቶ ዳዊት ገልጸዋል ፡፡በተጨማሪምራዕዩን ለማሳካት የከተማ አስተዳደሩ በዓመት ከ10 ሚሊዬን ብር የሚበልጥ ወጪ በመመደብ በየመስመሩ የደረቅ ቆሻሻ ቅርጫቶችን ለማስቀመጥና ተጓዳኝ የቅድመ መከላከያ ግብዓቶችን ለማሟላት የሚያስችል ስራም እየተካሄደ መሆኑን ስራ አስኪያጁ ጠቁመዋል፡፡የቆሻሻ አወጋገድ ሥርዓትን በዕቀውቀት ላይ ተመስርቶ የሚፈጽም እና የትም መጣል ነውር ነው ብሎ ከማመን ባሻገር ደረቅ ቆሻሻ ሀብት መሆኑን የሚረዳ ትውልድ ለመገንባት በ270 ትምህርትቤቶች በዘርፉ ላይ ያተኮረ ስራ የሚያከናውኑ ክበባትን የማቋቋም ስራ መጀመሩን አመልክተዋል፡፡የቆሻሻ አያያዝ፣ አወጋገድና መልሶ የመጠቀም ጉዳይ በስርዓተ ትምህርትም እንዲካተት የሚስችል ስራም መጀመሩን ጠቀሰዋል፡፡ቆሻሻን የሚጠየፍ ማህበረሰብ ለመፈጠር እንዲቻል የተካሄደው የአዕምሮ ልማት ስራ ሞዴል መንደሮችን መፍጠር ያስቻለ ቢሆንም መልካም ልመዶችን በከተማዋ ባሉ 700 ቀጠናዎች ፈጥኖ በማዳረስ በኩል ግን ኤጀንሲው ድክመት እንዳለበት አብራርተዋል፡፡በቀጣይ ከ6ሺህ የሚበልጡ የልማት ቡድኖችንና ልዩ ልዩ አደረጃጀቶችን በመጠቀም የጋለ ህዝባዊ ንቅናቄ በመፍጠር ራዕዩን ለማሳካት ርብርብ እንደሚካሄድም አቶ ዳዊት አስታውቀዋል፡፡በከተማዋ ከደረቅ ቆሻሻ ማጽዳት ጋር በተያያዘ የግል ባለሀብቶችን በማሳተፍ ጭምር በማህበር በማደራጀት እና በቋሚቅጥር ለ12 ሺህ ሴቶችና ሶስት ሺህ ወንዶች የስራ ዕድል መፍጠር እንደተቻለም ዋልታ ዘግበዋል ፡፡ከወራት በፊት ሌሎች በ80 ሚሊዬን ብር የተገዙ ዘጠኝ መኪኖች ወደ ስራ ገብተው በአዲስ ከተማ፣ በአራዳ፣ ቂርቆስና ልደታ ክፍለ ከተሞች ቆሻሻን በገንዳ የማስወገድ ስርዓትን ማስቀረት እንዳስቻሉ አቶ ዳዊት ጠቁመዋል፡፡